title: "Foneem"
text: "En foneem as en klas faan tuuner, diar uun en spriak detsalew distinktiif funktjuun haa.\n\n Bispal: Det 'r' uun det wurd 'ruad' woort ei aueraal likedenang \u00fctjspreegen. Man ianerlei, h\u00fc't \u00fctjspreegen woort, h\u00e4\u00e4 'ruad' leewen detsalew bed\u00fc\u00fcdang. Det \u00fctjspriak faan't 'r' maaget n\u00e4\u00e4n ferskeel uun't bed\u00fc\u00fcdang. Aal jo warianten faan't 'r' haa detsalew distinktiif funktjuun. Diaram hiar jo tuup tu't foneem /r/.\n\nSodenang as det foneem det letjst dial uun \u00fc\u00fcs spriak, diar det bed\u00fc\u00fcdang onersk\u00e4\u00e4st of f\u00e4\u00e4stleit.\n\n \u00d6\u00f6der bispal: 'sune' (m\u00e4 sun bestreile) an 'suune' (dring). Iarst wort det 'u' kurt \u00fctjspreegen an do lung. Auer det lengde faan't 'u' en ferskeel uun a bed\u00fc\u00fcdang \u00fctjmaaget, san /u/ an /u:/ tau \u00fcnlik foneemen.\n\nGrafeem \nMiast jaft at f\u00f6r arke foneem en aanj grafeem (skrafttiaken, buksteew).\n\n Bispal: Det lung /u:/ woort m\u00e4 tau 'uu' skrewen, det kurt /u/ m\u00e4 ian 'u'.\n\n \u00d6\u00f6der bispal: Det 's' uun 'wise' as wok/stemhaft (/z/), uun 'hise' oober skarep/stemluas (/s/), man bias tuuner br\u00fck detsalew grafeem 's'. Uk det 'i' uun eder wurd woort ei likedenang \u00fctjspreegen.\n\nFoon \nEn foon as en tuun uun en spriak. Ei arke foon as en foneem. Bluas wan det foon det bed\u00fc\u00fcdang faan en wurd feranert, do as det en foneem.\n Bispal: Det wurd 'ruad' koon m\u00e4 en \"alweolaar\" /r/ \u00fctjspreegen wurd of m\u00e4 en \"uwulaar\" /\u0280/. Det san tau \u00fcnlik foonen, man nian foneemen, auer det bed\u00fc\u00fcdang detsalew blaft.\n\nLuke uk diar \n IPA\n Konsonant\n Wokaal\n\nGramatik"